บอร์ด TMI ไฟเขียวลงทุน “รฟฟ.ก๊าซชีวภาพ” บ้านแพ้ว 0.99MW มูลค่า 49 ลบ.
บอร์ด TMI ไฟเขียวลงทุน “รฟฟ.ก๊าซชีวภาพ” บ้านแพ้ว 0.99MW มูลค่า 49 ลบ.
25 ก.ย. 2563

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า ที่ประชุมคณะกรรมการบริษัท มีมติอนุมัติให้บริษัท ธีระมงคล เอนเนอร์ยี่ จำกัด หรือ TME ซึ่งเป็นบริษัทย่อย เข้าลงทุนก่อสร้างและปรับปรุงโครงการโรงไฟฟ้าก๊าซชีวภาพ ขนาดกำลังการผลิต 0.99 เมกะวัตต์ อำเภอบ้านแพ้ว จังหวัดสมุทรสาคร ซึ่งสัญญาซื้อขายไฟฟ้าเป็นของบริษัท กรีนเอิร์ธ เอ็นเนอร์จี จำกัด หรือ GEE ซึ่งเป็นบริษัทย่อยของ TME ซึ่งการเข้าไปลงทุนก่อสร้างและปรับปรุงโครงการโรงไฟฟ้าก๊าซชีวภาพครั้งนี้ มีมูลค่าเงินลงทุน 48.62 ล้านบาท
ทั้งนี้ บริษัท ธีระมงคล เอนเนอร์ยี่ จำกัด ซึ่งเป็นบริษัทย่อยของ TMI ได้เพิ่มทุนจดทะเบียนจาก 1 ล้านบาท เป็น 35 ล้านบาท  โดย TME เป็นบริษัทย่อยที่ TMI มีสัดส่วนการถือหุ้นร้อยละ 65 ของทุนชำระแล้วของ TME
นายธีระชัย ยังกล่าวอีกว่า TME จะเริ่มดำเนินการสั่งซื้อเครื่องจักรและลงทุนปรับปรุงโรงไฟฟ้า ภายหลังการเพิ่มทุน ใช้งบประมาณในการก่อสร้างและปรับปรุง 47.62 ล้านบาท แบ่งเป็น เงินทุนจากเงินกู้ยืมจากสถาบันการเงิน 13 ล้านบาท ซึ่งบริษัทอยู่ระหว่างขอวงเงินสินเชื่อจากสถาบันการเงิน , เงินทุนหมุนเวียนของบริษัท จำนวน 22.47 ล้านบาท โดยบริษัทจะเข้าซื้อหุ้นสามัญเพิ่มทุนของ TME เพื่อนำไปลงทุนในโครงการโรงไฟฟ้าก๊าซชีวภาพต่อไป และเงินทุนที่เหลือจากผู้ร่วมทุนรายย่อย จำนวน 12.15 ล้านบาท โดยจะใช้เวลาก่อสร้างประมาณ 4 เดือน จึงจะเริ่มเปิดดำเนินการในเชิงพาณิชย์
“คณะกรรมการบริษัทเห็นว่าธุรกิจโรงไฟฟ้าก๊าซชีวภาพ ขนาดกำลังการผลิต 0.99 เมกะวัตต์ อำเภอบ้านแพ้ว จังหวัดสมุทรสาคร เป็นโครงการลงทุนที่มีศักยภาพ จะสร้างผลตอบแทนได้อย่างต่อเนื่อง มีระยะเวลาคืนทุน ประมาณ 6 ปี และสร้างมูลค่าเพิ่มให้กับผู้ถือหุ้นในการลงทุน” นายธีระชัย กล่าว